Povzetek mnenja Evropskega nadzornika za varstvo podatkov o predlogu spremembe direktive o okviru za uvajanje inteligentnih prometnih sistemov v cestnem prometu

(Celotno besedilo tega mnenja je na voljo v angleščini, francoščini in nemščini na spletišču ENVP www.edps.europa.eu)

(2022/C 157/06)

Evropska komisija je 14. decembra 2021 sprejela predlog spremembe Direktive 2010/40/EU o okviru za uvajanje inteligentnih prometnih sistemov v cestnem prometu in za vmesnike do drugih vrst prevoza. Komisija je uvedbo inteligentnih prometnih sistemov opredelila kot ključni ukrep za doseganje povezane in avtomatizirane multimodalne mobilnosti.

Cilj predloga je razširiti sedanje področje uporabe direktive o inteligentnih prometnih sistemih na nove in nastajajoče izzive ter omogočiti, da osnovne storitve inteligentnih prometnih sistemov postanejo obvezne po vsej EU. Poleg tega je revizija direktive neločljivi del spreminjajočega se zakonodajnega okolja na področju podatkov, kot je bilo opredeljeno v sporočilu o evropski strategiji za podatke.

ENVP opozarja, da je obdelava osebnih podatkov zakonita, če je posameznik, na katerega se nanašajo osebni podatki (določen ali določljiv posameznik, na katerega se nanašajo osebni podatki), privolil v obdelavo svojih osebnih podatkov za enega ali več določenih namenov ali če je mogoče veljavno uporabiti drugo ustrezno pravno podlago v skladu s členom 6 Splošne uredbe o varstvu podatkov.

V predlogu je navedeno, da bi bilo treba vrste podatkov in storitve, katerih zagotavljanje bi moralo biti obvezno, opredeliti na podlagi specifikacij iz delegiranih aktov, ki dopolnjujejo direktivo o inteligentnih prometnih sistemih, ter bi morale odražati vrste podatkov in storitve, določene v teh aktih. Hkrati pa ENVP ugotavlja, da bi predlog črtal številne določbe iz obstoječe direktive o inteligentnih prometnih sistemih, vključno z določbami, ki se nanašajo na načelo opredelitve namena in najmanjšega obsega podatkov.

ENVP ob upoštevanju posebnega varstva zasebnosti in varstva podatkov kot temeljnih pravic, zaščitenih s členoma 7 in 8 Listine Evropske unije o temeljnih pravicah, meni, da bi bilo treba kategorije osebnih podatkov in namene obdelave osebnih podatkov v okviru uvajanja storitev inteligentnih prometnih sistemov določiti neposredno v predlogu in ne v delegiranih aktih, ki dopolnjujejo direktivo o inteligentnih prometnih sistemih. Poleg tega meni, da je pomembno, da se zahteve glede opredelitve namena, varnosti, najmanjšega obsega podatkov in potreba po zagotovitvi spoštovanja določb o privolitvi še naprej ustrezno odražajo v revidirani direktivi o inteligentnih prometnih sistemih.

Če naj bi predlog zagotovil pravno podlago za obdelavo osebnih podatkov v okviru uvajanja in operativne uporabe inteligentnih prometnih sistemov, bi moral določiti tudi najdaljše trajanje hrambe za ustrezne kategorije zadevnih podatkov, pri čemer bi bilo treba upoštevati zadevne inteligentne prometne sisteme.

Glede na to, da utegne uvajanje inteligentnih prometnih sistemov vključevati veliko deležnikov, ENVP priporoča, naj Komisija opravi oceno učinka v zvezi z varstvom podatkov, preden omogoči uvedbo storitev inteligentnih prometnih sistemov, ki bodo verjetno povzročile veliko tveganje za pravice in svoboščine fizičnih oseb (npr. storitve upravljanja mobilnosti, ki jih izvajajo organi javnega prevoza).

1. UVOD IN OZADJE

1. Evropska komisija je 14. decembra 2021 sprejela predlog spremembe Direktive 2010/40/EU o okviru za uvajanje inteligentnih prometnih sistemov v cestnem prometu in za vmesnike do drugih vrst prevoza (v nadaljnjem besedilu: predlog) ( 1 )

2. Direktiva 2010/40/EU (v nadaljnjem besedilu: direktiva o inteligentnih prometnih sistemih) je bila zasnovana kot pravni okvir za pospeševanje in usklajevanje uvajanja in uporabe inteligentnih prometnih sistemov, ki se uporabljajo v cestnem prometu in za njegove vmesnike do drugih vrst prevoza.

3. Sporočilu Komisije o strategiji za trajnostno in pametno mobilnost (v nadaljnjem besedilu: strategija) (v nadaljnjem besedilu: strategija) ( 2 ) je uvajanje inteligentnih prometnih sistemov opredeljeno kot ključni ukrep za doseganje povezane in avtomatizirane multimodalne mobilnosti ter s tem za prispevanje k preoblikovanju evropskega prometnega sistema, da bi dosegli cilj učinkovite, varne, trajnostne, pametne in odporne mobilnosti.

4. V strategiji je bilo napovedano, da bo direktiva o inteligentnih prometnih sistemih kmalu revidirana, vključno z nekaterimi njenimi delegiranimi uredbami. V strategiji je bila poudarjena tudi namera Komisije, da v letu 2021 podpre vzpostavitev usklajevalnega mehanizma za nacionalne točke dostopa, vzpostavljene na podlagi direktive o inteligentnih prometnih sistemih. Poleg tega je revizija direktive neločljivi del spreminjajočega se zakonodajnega okolja na področju podatkov, kot je bilo opredeljeno v sporočilu o evropski strategiji za podatke ( 3 )

5. Predlog naj bi obravnaval naslednje težave ( 4 ) i. pomanjkanje interoperabilnosti ter kontinuitete aplikacij, sistemov in storitev; ii. pomanjkanje usklajevanja in učinkovitega sodelovanja med deležniki ter iii. nerešena vprašanja v zvezi z razpoložljivostjo in izmenjavo podatkov v podporo storitvam inteligentnih prometnih sistemov.

6. Namen predloga je obravnavati te težave, zlasti z razširitvijo sedanjega področja uporabe direktive o inteligentnih prometnih sistemih tako, da bi zajelo tudi nove in nastajajoče izzive, ter z omogočanjem, da osnovne storitve inteligentnih prometnih sistemov postanejo obvezne po vsej EU. Uvajanje storitev inteligentnih prometnih sistemov bo podprto z razpoložljivostjo podatkov, potrebnih za zagotavljanje zanesljivih informacij, dodatna pravila pa bi pomagala izboljšati usklajenost s sedanjimi praksami in standardi ( 5 )

7. Komisija je 6. januarja 2022 v skladu s členom 42(1) Uredbe (EU) 2018/1725 (Splošna uredba o varstvu podatkov) ( 6 ) zaprosila ENVP, naj izda mnenje o predlogu. Pripombe in priporočila v tem mnenju so omejena na določbe predloga, ki so najpomembnejše z vidika varstva podatkov.

4. SKLEPNE UGOTOVITVE

39. Glede na navedeno ENVP podaja naslednja glavna priporočila: a) Če je namen predloga zagotoviti pravno podlago za obdelavo osebnih podatkov v okviru uvajanja in operativne uporabe inteligentnih prometnih sistemov, bi moral ta: — jasno opredeliti namen(-e) obdelave in — zagotoviti jasen in celovit pregled kategorij zadevnih osebnih podatkov; — jasno določiti vloge različnih udeleženih akterjev kot upravljavcev, skupnih upravljavcev ali obdelovalcev podatkov; — določiti najdaljše trajanje hrambe za ustrezne kategorije zadevnih podatkov ob upoštevanju namenov obdelave zadevnih inteligentnih prometnih sistemov. b) Glede na to, da utegne uvajanje inteligentnih prometnih sistemov vključevati veliko deležnikov, ENVP priporoča, naj Komisija opravi oceno učinka v zvezi z varstvom podatkov, preden omogoči uvedbo storitev inteligentnih prometnih sistemov, ki bodo verjetno povzročile veliko tveganje za pravice in svoboščine fizičnih oseb.

Bruselj, 2. marca 2022 Wojciech Rafał WIEWIÓROWSKI

(1) COM(2021) 813 final.

(2) Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij „Strategija za trajnostno in pametno mobilnost – usmerjanje evropskega prometa na pravo pot za prihodnost“, sprejeta decembra 2020, (COM/2020/789 final).

(3) https://digital-strategy.ec.europa.eu/en/policies/sshoudltrategy-data

(4) Obrazložitveni memorandum, str. 3.

(5) Obrazložitveni memorandum, str. 3.

(6) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).